Ministarstvo prosvjete, nauke i inovacije, na osnovu člana 109 Zakona o visokom obrazovanju („Službeni list CG”, br. 44/14, 47/15, 40/16, 42/17, 71/17, 55/18, 3/19, 47/19, 72/19, 74/20, 104/21, 86/22, 125/23, 33/24 i 88/24) i člana 20 Pravilnika o kriterijumima, načinu, uslovima i visini naknade za ostvarivanje prava na studentski kredit i stipendiju („Službeni list CG”, broj 61/23 i 65/24) raspisuje

**K O N K U R S**

**ZA DODJELU STIPENDIJA NAJBOLJIM STUDENTIMA/KINJAMA**

**ZA STUDIJSKU 2025/2026. GODINU**

Ministarstvo prosvjete, nauke i inovacija će, u skladu sa ovim konkursom dodijeliti 450 stipendija studentima/kinjama osnovnih i master studija koji/e studiraju na ustanovama visokog obrazovanja u Crnoj Gori, kao i studentima/kinjama crnogorskim državljanima/kama koji/e studiraju na ustanovama visokog obrazovanja van Crne Gore studija, od čega:

* 65 stipendija studentima/kinjama prirodnih nauka;
* 60 stipendija studentima/kinjama tehničko tehnoloških nauka;
* 60 stipendija studentima/kinjama medicinskih nauka;
* 20 stipendija studentima/kinjama poljoprivrednih nauka;
* 80 stipendija studentima/kinjama društvenih nauka,
* 35 stipendija studentima/kinjama humanističkih nauka,
* 30 stipendija licima sa invaliditetom i
* 100 stipendija za deficitarna zanimanja.

**USLOVI KONKURSA**

Pravo da se prijave na Konkurs za dodjelu stipendija najboljim studentima/kinjama imaju najbolji/e studenti/kinje druge i narednih godina studija, koji/e su upisali/e semestar studijske godine, nijesu gubili/e ni jednu godinu tokom studija, koji/e su prema nastavnom programu ustanove visokog obrazovanja na kojoj studiraju položili/e sve ispite iz prethodne godine studija i postigli/e srednju ocjenu najmanje 9,00.

Pored navedenih uslova najboljim studentima/kinjama smatraju se studenti/kinje koji/e u određenim naučnim disciplinama posjeduju osobite sklonosti za naučni ili umjetnički rad i nagrade stečene na međunarodnim takmičenjima.

Pravo na stipendiju se može ostvariti jednom za određenu godinu studija i nivo obrazovanja.

Student/kinja dobitnik/ca stipendije, koju dodjeljuje drugo ministarstvo Vlade Crne Gore nema pravo na stipendiju najboljim studentima/kinjama Ministarstva prosvjete, nauke i inovacija.

Student/kinja koji/a studira na ustanovi visokog obrazovanja u inostranstvu. sa koje je Ministarstvo prosvjete, nauke i inovacija privremeno obustavilo priznavanje inostranih obrazovnih isprava u Crnoj Gori, nema pravo na stipendiju najboljim studentima/kinjama.

**DEFICITARNA ZANIMANJA**

Ministarstvo će za studijsku 2025/26. godinu, u skladu sa ovim konkursom, dodijeliti 100 stipendija studentima/kinjama koji/e se obrazuju za deficitarna zanimanja za nastavu i postigli/e su srednju ocjenu koja može biti manja od 9,00 i to:

* matematike – 10 stipendija;
* fizike – 10 stipendija;
* hemije - 10 stipendija;
* IT studijski programi (računarstvo i informacione tehnologije) - 20 stipendija;
* razredna nastava – 25 stipendija;
* predškolsko obrazovanje i vaspitanje – 25 stipendija.

**KRITERIJUMI**

Dodjela stipendije vrši se na osnovu sljedećih kriterijuma:

1. indeksa uspjeha u prethodnoj godini studija;
2. srednje ocjene prethodnog ciklusa studija za studente/kinje prve godine master studija i
3. osvojene nagrade na međunarodnom takmičenju.
4. **SPISAK DOKUMENTACIJE I NAČIN PODNOŠENJA ZAHTJEVA ZA STIPENDIJU**

Zahtjev za dodjelu stipendija studenti/kinje koji/e studiraju na ustanovama visokog obrazovanja u Crnoj Gori podnose elektronskim putem na adresu [*www.upisi.edu.me*](http://www.upisi.edu.me)*.*

Pored podnešenog elektronskog zahtjeva, preporuku predmetnog/e profesora/ke (koja mora biti na memorandumu fakulteta, zavedena, potpisana i pečatirana)i dokaz o osvojenoj nagradi je potrebno dostaviti poštom na adresu Ministarstva.

Studenti/kinje, koji/e studiraju na ustanovama van Crne Gore, pored zahtjeva koji se podnosi elektronskim putem na adresu [*www.upisi.edu.me*](http://www.upisi.edu.me)*,* u štampanoj formi dostavljaju:

1. štampanu elektronsku prijavu;
2. preporuku predmetnog/e profesora/ke koja mora biti na memorandumu fakulteta, zavedena, potpisana i pečatirana (ako je dokument na stranom jeziku, dostaviti prevod ovlašćenog tumača);
3. potvrdu o redovnom studiranju (ako je dokument na stranom jeziku, dostaviti prevod ovlašćenog tumača);
4. uvjerenje o položenim ispitima iz prethodne godine studija sa ostvarenih 60 ECTS kredita za studente/kinje osnovnih studija i druge godine dvogodišnjih master studija, ovjerena kopija (ako je dokument na stranom jeziku, dostaviti prevod ovlašćenog tumača);
5. uvjerenje o završenim prethodnim ciklusima studiranja, za studente/kinje prve godine master studija, ovjerena kopija (ako je dokument na stranom jeziku, dostaviti prevod ovlašćenog tumača);
6. dokaz o osvojenoj nagradi;
7. uvjerenje o državljanstvu ili kopiju biometrijske lične karte i
8. skalu ocjenjivanja strane obrazovne ustanove.

Prevod ovlaštenog tumača mora biti povezan sa kopijom izvornog dokumenta.

U cilju obezbjeđenja transparentnosti postupka, na svojoj internet stranici Ministarstvo će objaviti spisak studenata/kinja, koji/e su podnijeli/e zahtjev za dodjelu stipendije, sa naznakom roka za podnošenje prigovora i dopunu dokumentacije.

Komisija odlučuje o prigovorima, utvrđuje rang listu i donosi odluku o dodjeli stipendija na koju student/kinja ima pravo žalbe Ministarstvu, u roku od osam dana od dana objavljivanja rang liste na internet stranici Ministarstva.

Odluka Ministarstva o žalbi je konačna i protiv nje se može pokrenuti upravni spor.

Prijavom korisnici/e daju saglasnost da se njihovi podaci javno objave.

Stipendija se dodjeljuje bez obaveze vraćanja i isplaćuje u novčanom iznosu u deset jednakih mjesečnih rata.

**ROK ZA PODNOŠENJE DOKUMENATA**

Rok za podnošenje zahtjeva za dodjelu stipendija je **od** **1. oktobra do 31. oktobra 2025. godine**.

Podnijeta konkursna dokumenta se ne vraćaju.

Studenti/kinje koji/e studiraju na ustanovama visokog obrazovanja van Crne Gore dokumenta mogu dostaviti na adresu:

Ministarstvo prosvjete, nauke i inovacija

Direkcija za učenički i studentski standard

Ul. Vaka Đurovića b.b.

81000 Podgorica

Poštanski fah 11

Tekst konkursa nalazi se na internet stranici Ministarstva prosvjete, nauke i inovacija

Kontakt telefon: (020) 410 197